God aninguliny yurrng la wumarrk 

Genesis 1:1—2:4 

Ta wiyinirrkapa nungpakapa God aninguliny 
yurrng la wumarrk aninguliny. Malany kunakapa 
tukapa ta aninguliny ta marrik aniwularruni la 
wintirrpintirryu. Kurrula anilakpuyantiny kirrk. Ja 
ngalmartiti ja karrpin anilakpuyantiny. La kunak ta 
algaj aninguliny God nakapa wurlmutpurlmut kirrk, 
marrik anjirranti. Malany God aniwurrung wutkut 
nuyu, yanat nuyu ta wutkut angarrangung yurrng 
tuka kurrula. Angarrangung wagapagap ta wutkut 
nuyu God. Kayirrk la God iminy, "Angpayirran!" 
Inginkan anjirrantiny kirrk la annyayawng iminy 
marrmarr. Kayirrk la warrwak aningaralantiny. 
Aningaralantiny ta anjirrantung la ta 
wurlmutpurlmut. La ta anjirrantung 

aniwarnangajpung God warntatarr la ta 
wurlmutpurlmut takapa kupurrk aniwarnangajpung. 
lyamany angarran parak inyuryiliny. Angarran parak 
ijpirrany. Takapa arakap ngurrij iyamany. 

Kayirrk la God iminy, "Ngapanutpa mawngku. 
Wakapa ngungpangaralan ngarrkarrk wupaj, ta 
yurrng la ta wumarrk." Kayirrkapa la angminyapa. 
Tukapa ta God wupaj annyutpan yurrng, mawngku 
tuka kapal, la ta tora ta wupaj wumarrk annyutpan. 
La takapa ta mawngku atiwarnangajpung God. 
Takapa kuyinu atiwarnangajpung. lyamany angarran 
parak inyuryiliny. Angarran parak ijpirrany. Takapa 
ngarrkarrk ngurrij iyamany. 

Kayirrk la God iminy, "Wupaj ta kanyu wumarrk 
angpalakurunyminka angpanaw arakapju. La 

angpalarrikpinka mantanti." Nungpakapa God iminy, 
ta wumarrk ta kanyu wupaj. Tukapa ta inginkan 
antarrikpinyka ta mantanti la annyutpan wungurlaj 
kunak. Wakapa wupaj antakurunyminyka annyutpan 
wungurlaj kurrula. Wakapa annyayawng kirrk God 
iminy marrmarr. Kayirrk la God iminy, "Kayirrkapa 
iwamalkpa ja imarrak ingijalk apangatpi walij." 
Kayirrkapa angminyka. Imalkpangungka imarrak la 
ingijalk atjatpang walij. Annyayawng God iminy 
marrmarr. lyamany angarran parak inyuryiliny. 
Angarran parak ijpirrany. Takapa ngarrkarrk la 
arakap ngurrij iyamany. 



Kayirrk la God iminy, "Jaka jita muwarn 
angpangayirran la kurrana la wirlamurrk. 
Angkayirran kirrk angpangaralan warntatarr la 
kupurrk angpangaralan. Malany tukapa angpanamin 
parak juka jita muwarn la kurrana la wirlamurrk 
angkayirran awuntanukiki jungkarra la ngurrij 
awuntanukiki. La ta angkanama mulil wu ta 
angkamiyarma, ta kiki ta ngurrij, awuntanukiki. 
Tukapa angpanamin parak pu awalangali mulil." 
Nungpakapa God iminy, "Angpangayirran jaka jita 
muwarn la kurrana la wirlamurrk. Awalangali yirrk 
yurrng angpangayirranka kanipa tuka kunak." 
Nungpakapa angminy. Awunilanganiny kanjirranka. 
Awuninguliny pata ngarrkarrk pata wimun. Jita 
muwarn inyinguliny kinyuken warntatarr la kurrana 
ininguliny kiwken kupurrk. Wirlamurrk parang akuju 
awuninguliny. Awuninguliny kirrk kanjirran kanipa 
ta kunak la kawuken warntatarr la kupurrk 
kangpungaralan ta kanjirran la ta wurlmutpurlmut. 
Annyayawng God iminy marrmarr. lyamany angarran 



parak inyuryiliny. Angarran parak ijpirrany. Takapa 
ngarrkarrk la ngarrkarrk ta ngurrij iyamany. 



Kayirrk la God iminy, "Ngiwanutpa kiyap tuka 
wupaj. Kiyap, nawunawu, kunuka yirrik ja 
karrilawutpunmuy tuka wupaj kerra. La ja kerra 
matmat ngiwanutpa tuka yurrng." Kayirrk la God 
ininguliny kiyap, nawunawu, kunuka yirrik ja 
karrilawutpunmuy ja kerra tuka wupaj. La ja kerra 
matmat yurrng, karlurri awk ininguliny. Ininguliny 
kunuka yirrik ja karrilawutpunmuy tuka yurrng kerra. 
Annyayawng God iminy marrmarr. Kayirrk la God 
iminy, "Ngapi kurrunmiyarma. Kutpanamin 
nuwutpurra kiyap la karlurri ja nuka awkapa ja kerra 
matmat yurrng kutpanamin nuwutpurra." Tuka ta 
iminy God lyamany angarran parak inyuryiliny. 
Angarran parak ijpirrany. Takapa wurrkamaj yurnu ta 
ngurrij iyamany. 



Kayirrk la God iminy, "Kayirrkapa ngawunpangula 
pata angkanarlukpakpa kunak, puka awkapa pata 
larnngalk pu pata kawarra juju tuka kunak, kunuka 
yirrik ja karrilawutpunmuy ngawunpangula. Yara 
pata tumurtpikpln la yara pata tumirriyangkat, yara 
ja imun la yara ja ilinjinyut." La nungpakapa iminy 
God awuninguliny kirrk. Awuninguliny 
awunnyayawng iminy marrmarr God. Kayirrk la God 
iminy, "Kayirrkapa ngatpunpangula arrarrkpi. 
Awanamin wiwalu kapin ngarri. La awanuken kiyap 
tuka kurrula kerra la pata kerra matmat yurrng la 
puka awk pata larnngalk pu pata kangparlukpakpa 
kunak. Awanuken pata tumurtpikpin la pata 
tumirriyangkat. Ja imun la ja ilinjinyut awanuken. 
Pukapa awanuken kirrk pata arrarrkpi." Kayirrk la 
God awuninguliny arrarrkpi, kapin yanat iwalu 
awuninguliny, arrarrkpi la warramumpik. 
Awuninguliny awunimiyarmany iminy, 

"Kutpunpanatpi wimurra pata warraynngiw awawani 
kapa awk kapa awk wugarra yirrk kunak 
awanuken ja kerra tuka kurrula la ja kerra matmat 
yurrng la ja kannyarlukpakpa kunak ja numurtpikpin 
awanuken." Kayirrk la God iminy, "Kurrunpanawn 
walij akarra yirrk ataman. Akuju kurrunpanawn 
nukapa ja warlk kerntiki ingijalk kurriwanala 
arrarrkpi." La God iminy, "Ngawunpanawn ja 
kannyarlukpakpa kunak ja numurtpikpin la ja kerra 
matmat yurrng mirlak, kunuka yirrik mamarligaj. 
Ngawunpanawn mampanala." Kayirrkapa la 
angminyka. Awunnyung kirrk ta apulangung. God 
awunnyayawng arrarrkpi la kunuka yirrik ja 
ininguliny. Awunnyayawng iminy marrmarr. lyamany 
angarran parak inyuryiliny. Angarran parak ijpirrany. 
Takapa 6 ta ngurrij iyamany. 

Kayirrkapa God iminy ta wiyinirrk ta aninguliny 
yurrng la wumarrk. Aningulinyka yarranka 7 ta 
ngurrij. Kayirrkapa la aniwularrukpung. Kayirrkapa 
ta animiyarmany mira ta 7 ngurrij ta 
aniwularrukpung kirrk ta kayirrk. La takapa ta ngurrij 
ta wungurlyak la takapa ta aniwularrukpung kayirrk 
kiwaniyu. La nungpakapa ta iminy God ta aninguliny 
yurrng la wumarrk. 



Wakapa God atiyurjiny walij garden ta wungurlaj 
Eden 

Genesis 2:4b-25 

God aninguliny yurrng la wumarrk. Yalayalayu 
anyung. Imarrak arlarrarr. Marrik kunuka imalkpanyi 
tuka kunak la walmat arlarrarr marrik ilatpanyi. 



Marrik inilangakanyiga God. Makiny. Pata arrarrkpi 
arlarrarr. Marrik iningulanyi ja arrarrkpi akuju ja 
anilalkunyi annyayatayanti ta kunak. La wupaj ta 
wukej anyung angmalkpangungka angurrinang 
pirlpirl. 

Kayirrk la aniwurrung God animany ta kunak 
ininguliny arrarrkpi. La tuka murlu nuyu 
annyakangung wirrngak. Innyuningapa ta wirrngak. 
Angpakangung rtil ta wirrngak, nakapa ja arrarrkpi 
ja ininguliny. Pa innyungapa imajpungkiny ja 
arrarrkpi. 

Wakapa God atiyurjiny ta walij wakapa garden ta 
wungurlaj Eden tuka kinymalkpa muwarn. Wakapa 
ja arrarrkpi inilutpan ta algaj ininguliny la wakapa ta 
walij atiyurjiny. La God manilanganiny awk warlk 
mata namalalut mata nawurnyak walij yerntikiny 
awk. La tuka kapal God manilanganiny mata warlk 
mata karrunngawn wirrngak. La mata mara 
manilanganiny akuju mata karrunngawn ta 
karrungpurrun tuka wanji ngarrurru ta nungmalal la 
ta nungmurrunti. 

Malany walij atiyurjiny kayirrk la wupaj 
angmalkpany. Ta atiyurjiny ta walij la wupaj 
annyutpan angurrinang pirlpirl atjakangung yawyaw. 
Kayirrk la God inilutpan ja arrarrkpi tuka garden 
wakapa i waning atjayatayantung tuka atiyurjiny. 
Nungpakapa iminang kayirrk la God iminy, 
"Kurrapanala yirrk ta walij. La muka mata kamali 
palat marrik kulang. Mata warlk mata karrunngawn 
karrungpurrun ta nungmalal la ta nungmurrunti naka 
marrik kulang. Anpaning kulang naka anmajung ta 
arakap ngurrij ta kulang." 

Kayirrk la God iminy, "Nuka ja ngilutpan ja kerra 
palat la nungpaka nungmurrunti. La kunuka 
ngiwangula ja numalal ja awanarra rtil?" Makiny la 
animany kunak awuninguliny awk karlurri ja 
kannyarlukpakpa kunak la ja kerra matmat yurrng. 
Awuninguliny awunimanyka nuyu ja arrarrkpi nuyu 
ja awunpannyutpa wingurlaj. Nungpakapa 
angminyka. Malany nuka ja arrarrkpi 
awunnyutpangung wingurlaj pata taka awkapa pata 
karlurri. Nungpakapa angminyka. Marrik awarranyi 
rtil ja arrarrkpi la marrik angkuwurruni mira pata 
karlurri. 

Kayirrk la God innyung ta ngurrij ta nuntakpi 
yurnparrang ja arrarrkpi. Yuran angkat. Kayirrk la 
manimany marakap mata mimi. Malany God wakapa 
animany put tuka iwari. La maka mata mimi 
manimany parak warramumpik inyinguliny. Kayirrk 
la God inyimanyka jita warramumpik nuyu ja 
arrarrkpi. Kayirrk la nukapa ja arrarrkpi iwaning 
ngarlakarlak iminy, 

"A, ngungpurrun juka jita ninypalu kapin ngapi 

ngartu, 
La nungpakapa nganilarakpungkun ngayayik 

algaj ngayirratat. 
Nganilarakpungkun ngayayik kayirrk la inyurtjung 

juka jita warramumpik. 
Nginypanutpa ninyngurlaj warramumpik 
La inilarakpungkun arrarrkpi iyayik inyinguliny 

warramumpik." 



Makiny la nungpakapa ja arrarrkpi kawunnyarutpa 
ja mayakpu la jita nigi la kaparnkatpin tuka 

kinyimakan piyu. Nungpakapa 
kaparnkatpin tuka kinyimakan piyu. 



wurupurup 



Wularrut pata puka yawu arrarrkpi la warramumpik 
wularrut ta awarrangung jularra. Marrik kunuka 
awulutina makiny. Marrik awunnyatpa wurwiny la 
awarrangung jularrayu. 



Arrarrkpi marrik imartukpuni nuyu God 

Genesis 3:1-13 

God awuninguliny pata kawarra matmat yurrng la 
pata kangparlukpakpa kunak la pata kawarra pirtpirt 
tuka kunak la yarakapju ja ininguliny ja ingartarryung 
mira ja murrparl mira ja arukin. Malany arukin 
imalkpany ngaw jita warramumpik iminy ngaw, 
"Kurlingka aralpa God iminy nuwurru yunyi kurrila 
ja nukapa ja ingijalk mukapa warlk magarra yirrk?" 

Inyminy jita warramumpik, inyminy nuyu ja 
arukin, "Maka awk mata warlk mata magarra yirrk 
mata ngarriwanala la muka makiny. Muka mata 
kamalangali kapal makiny. Marrik ngarrilang la God 
iminy ngarru yunyi kurrila la kurriwalpun naka 
kutpajung." 

Arukin iminy ngaw jita warramumpik, 
"Nungpakapa marrik aralpa. Nuwurri marrik 
kutpajung. Nakayu God iminy nuwurru la kaniwurrun 
ta kurriwanala kutpanamin kapin God akuju. 
Nungpakapa kurrungpawurrun ta nungmalal la ta 
nungmurrunti la naka God kaniwurrun." 

Warrwak la warramumpik mangayawng mata 
warlk mata mangurlyak. Ingayawng ja ingijalk 

yerntikiny ja numalal. Kayirrk la angawurruning tuka 
wanji ngaw, "Nungmalal mira ta ngami 
ngangartarryung tuka wanji ngartu." Kayirrk la 
ingamany ja ingijalk la ingawany. Kayirrk la 
ingawng ja kinyimakan mamilkpungeny pu mata 
mali angkuwurrung ta nungmalal lata nungmurrunti. 
Angkuwurruning ta algaj awarran jularra. Awarran 
jularra pa mampirrpukpungapa mata mawiya mata 
fig awutininang. 

Arukarukapa inyuryiliny parak awalyungan nuyu 
God wakapa yarrangung juju tuka garden la 
awarlunyjinang tuka mata warlk malangaling. 
Wakapa yarrangung juju God kayirrk la ilajantiny 
nuyu arrarrkpi, "Nuyi ngampiwi ta arrarrkpi?" 

Yalyungan nuyu iminy nuyu, "Ngalyu nuwu la 
ngawarlunyjiny la ngarra jularra, ngamurtpiny." 

Kayirrk la God iminy nuyu, "Nganti iminy nuwu 
kanngarra jularra? Kurlingka nuyipa kuwany ja 
ingijalk ja ngapi ngaminy nuwu yunyi kula?" 

Arrarrkpi iminy nuyu God, "Juka jita warramumpik 
kunymanyka kunyjutpan ngartu nganngawng la 
ngiwany ja ingijalk." 

Kayirrk la God inyilakajpung juka jita 
warramumpik, "La kunuka nuyu kung la nuyimung 
la kurriwany?" 



Inyminy jita warramumpik, 
iningikjung ngartu la ngiwany." 



"Nakapa arukin 



God annyutpan pu ta arnangkat 

Genesis 3:14-21 

Kayirrkapa la God iminy nuyu ja arukin, 
"Kayirrkapa kunpanawun. Pata wigarra yirrk pata 
kangparlukpakpa kunak la awanarra juju la nuyi 
nuwarakapju ta anpanarra juju tuka nukparrk nuwu, 
anpanarra pirtpirt kungpanala yurrwiri warrwak la 
anpamaju." Iminy nuyu ja arukin, "Malany juka jita 
warramumpik kunpangarnama la nuyimung. Malany 
ta nuyi anpanalkpa la warramumpik inypanalkpa, 
warranyngiw kutpanalkpa. Naka lirri wu, 
awuntanarnama la wemin." God iminy, "Inyanatapa 
jita warramumpik iwangatpi warranyngiw la 
angpannyarlukpa rtap wanji nuyu ja arukin \a nuyi 
kuwamanpun ja warranyngiw tuka atimputput." 



God iminy ngaw jrta warramumpik, "Nuyipa 
anpunpanatpi warranyngiw kunpaniwunpun wakapa 
ta atjak apamalkpa nuwu ta anpanalyu. Warranyngiw 
nuyu ta atjak natatparlangkat. Nuyipa kuwamiyarma 
akut ja kunimakan ta nuyi la yanat iwanuken nuwu." 

God iminy nuyu ja arrarrkpi, "Nuyi anngalyungan 
ngaw jita warramumpik la kurriwany ja ngapi 
ngaminy nuwurru yunyi kurrila," Kayirrk la God 
iminy nuyu ja arrarrkpi, "Wularrutapa yurjinang awk 
nuwu ta walij awk la kunuka yirrik 
karrilawutpunmuy ta anpaning nungmalal. Kayirrk 
makiny. Kayirrkapa anpayama ta karrpin mira. 
Kapayurka ta walij la kurrapanala. Anpanarrayu 
anpawarlkparrakanymin warrwak la anpamaju. 
Kayirrkapa igarra yirrk wurriwurri iwamalkpa yirrka. 
Anpanarra kapayan ta kapalkpa tuka kunak ta marrik 
nganti atiyurkanyi. Wakapa anpanarra kapanama 
kapanala. Anpanarra anpayama mira kunpangawun 
kalamparak ta kapayurka walij wakapa 
apamurranymin." Wularrut iminy nuyu, "Nuyipa ta 
arrarrkpi ta ngungmany ta kunak kunnguliny 
arrarrkpi kayirrk la anpamaju anpamurnangani 
anpanamin kapin kunak akuju." 

Adam inyutpan jita ninyngurlaj jita kinyimakan 
Eve la jukapa jita inypanalkpa ngarrurru 
amparrkamparr, ngarrurripa ta arrarrkpi. La God 
inimany ja lamngalk nuyu ingiri inirrkpung ja 
awutinang Adam la juka jita kinyimakan piyu. 



God iminy pu, "Kutpana. Yunyi kutpani tuka 
garden" 

Genesis 3:22-24 

Kayirrk la God iminy, "Ja arrarrkpi ja kapin 
ngarrurri ta kayirrk. La kaniwurrun ta nungmalal la 
ta nungmurrunti. La kayirrk marrik inilang ja ingijalk 
muka mata warlk mata nawurnyak wirrngak. Marrik 
inilang la naka iwawani rtirr akut la akut." La God 

iminy pu pata arrarrkpi la jita kinyimakam, 
"Kutpana. Yunyi kutpani tuka garden. Kutpana 
warak." Kayirrk la God iminy nuyu, "Kungpalalku ta 
kunak. Nuyi wiyu kunnguliny kunak pa anpayama 
kapayurka nuwu ta walij." La ta kinymalkpa muwarn 
tuka garden wakapa God awunilanganiny pata 
wingurlyakut kawulangali kiwatpi manjawak ja 
nuwurnyak yungku kilangali kamangarntalwarran la 
kiwulngen. Wakapa marrik nganti yarray warak la 
kamalangali mata nawurnyak wirrngak mata warlk la 
kawulangali pata wingurlyakut kiwatpi manjawak ja 
kilangali kamangarntalwarran la kiwulngen. 

